Szentendre Város Önkormányzata Képviselő-testületének 26/2025. (XI. 25.) önkormányzati rendelete
a helyi adókról szóló 22/2024. (XI. 26.) önkormányzati rendelete módosításáról
[1] Szentendre Város Önkormányzat Képviselő-testülete a helyi adókról szóló rendelet normaszövegének pontosítása, továbbá az iparűzési adó alóli mentesség megállapításához szükséges adóalap mértékének megemelésével a kisvállalkozói adóteher csökkentés céljából módosítja rendeletét.
[2] Szentendre Város Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, Magyarország Alaptörvénye 32. cikk (1) bekezdés h) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:
1. §
A helyi adókról szóló 22/2024. (XI. 26.) önkormányzati rendelet 6. § (3) bekezdése helyébe a következő rendelkezés lép:
„(3) Az adó mértéke nem lakás célú (pl. üzleti célú, egyéb építmény) építmény után:
a)	a belvárosi-idegenforgalmi övezetben lévő üzleti célú építmények esetében 1290 Ft/m2 (az övezethez tartozó utcák felsorolását a rendelet 1. melléklete tartalmazza),
b)	az a) pontban felsoroltakon kívüli építmények esetében, az 1000 m2-t meg nem haladó hasznos alapterületű építmények esetében 1000 Ft/m2, az 1000 m2-t meghaladó hasznos alapterületű építmények esetében 1500 Ft/m2.”
2. §
A helyi adókról szóló 22/2024. (XI. 26.) önkormányzati rendelet 7. § (2) bekezdése helyébe a következő rendelkezés lép:
„(2) Ha az adóalany a város közigazgatási területén belül
a)	gáz-, út- vagy szennyvízcsatorna társulásban beruházást hajt végre, vagy ilyen beruházás céljára befizetést teljesít, a beruházás befejezésének évében a befizetés összegével a 7. § (3) bekezdésében meghatározott módon csökkenthető a lakás és üdülő után fizetendő építményadónak az adott évben esedékessé váló összege, kivéve a belterületbe vonással összefüggő közműberuházások. Útberuházásnak kell tekinteni a társulásban végzett legalább 100.000 Ft/ingatlan beruházási értéket elérő, valamint a teljesen önerőből megvalósuló legalább 200.000 Ft/ingatlan beruházási értéket elérő, vagy legalább 100 tagból álló társulás által végzett útjavítást, kátyúzást, járdaépítést. Csak akkor tekinthető teljesítettnek a vállalás, amennyiben a közútkezelővel kötött, a Szentendrei Közös Önkormányzati Hivatal városfejlesztési ügyekkel foglalkozó iroda vezetője (továbbiakban: irodavezető) által jóváhagyott írásbeli megállapodásban foglaltaknak megfelelő műszaki tartalom megvalósítására került sor, és a közútkezelő, valamint az irodavezető a beruházást írásbeli átadás-átvételi jegyzőkönyvvel igazoltan átvette;
b)	játszótér építési, illetve felújítási társulásban beruházást hajt végre, vagy ilyen beruházás céljára befizetést teljesít, a beruházás befejezésének évében a befizetés összegével a 7. § (3) bekezdésben meghatározott módon csökkenthető a lakás és üdülő után fizetendő építményadónak az adott évben esedékessé váló összege. Játszótér beruházásnak kell tekinteni a társulásban végzett legalább 100.000 Ft/adózó beruházási értéket elérő, valamint a teljesen önerőből megvalósuló legalább 200.000 Ft/adózó beruházási értéket elérő, vagy legalább 100 tagból álló társulás által végzett – a Képviselő-testület által jóváhagyott – játszótér létesítést. Csak akkor tekinthető teljesítettnek a vállalás, amennyiben a közútkezelővel kötött, az irodavezető által jóváhagyott írásbeli megállapodásban foglaltaknak megfelelő műszaki tartalom megvalósítására került sor, és a közútkezelő, valamint az irodavezető a beruházást írásbeli átadás-átvételi jegyzőkönyvvel igazoltan átvette.”
3. §
A helyi adókról szóló 22/2024. (XI. 26.) önkormányzati rendelet 10. § (2) bekezdése helyébe a következő rendelkezés lép:
„(2) Mentesül a helyi iparűzési adó fizetése alól az a vállalkozó, akinek a Htv. 39. § (1) bekezdése, vagy a 39/B. §-a alapján számított vállalkozási szintű adóalapja nem haladja meg az 2.500.000.- Ft-ot.”
4. §
Hatályát veszti a helyi adókról szóló 22/2024. (XI. 26.) önkormányzati rendelet 3. § (2) bekezdés b) pontja.
5. §
Ez a rendelet 2026. január 1-jén lép hatályba.


Szentendre, 2025. november 20.

Fülöp Zsolt							dr. Ignácz Dávid
polgármester								jegyző


Záradék:
A rendelet 2025. november 25-én került kihirdetésre.
dr. Ignácz Dávid
jegyző

